b'\n_START_ARTICLE_\nOb\xc4\x8dina Bohinj\n_START_SECTION_\nNaselja v ob\xc4\x8dini\n_START_PARAGRAPH_\nVe\xc4\x8dina naselbin je razvr\xc5\xa1\xc4\x8denih ob Savi Bohinjki, s sredi\xc5\xa1\xc4\x8dem v Bohinjski Bistrici, deloma \xc5\xa1e v prvi ve\xc4\x8dji terasi ju\xc5\xbeno nad njo; ob jezeru prevladujejo letovi\xc5\xa1ke stavbe; nekaj seno\xc5\xbeetov in rovtov ima le poletne stanovalce. _NEWLINE_Bitnje, Bohinjska Bistrica, Bohinjska \xc4\x8ce\xc5\xa1njica, Brod, Goreljek, Gorju\xc5\xa1e, Jereka, Kamnje, Koprivnik v Bohinju, La\xc5\xa1ki Rovt, Lepence, Log v Bohinju, Nem\xc5\xa1ki Rovt, Nomenj, Podjelje, Polje, Ravne v Bohinju, Rib\xc4\x8dev Laz, Savica, Srednja vas v Bohinju, Stara Fu\xc5\xbeina, Studor v Bohinju, Ukanc, \xc5\xbdlan\n_START_SECTION_\nGospodarstvo\n_START_PARAGRAPH_\nDolinske vasi so zdru\xc5\xbeene v ve\xc4\x8dje gospodarske in upravne skupine. Kmetje negujejo predvsem \xc5\xbeivino (bohinjska pasma) za pleme in radi mle\xc4\x8dnih izdelkov (bohinjski sir); polje splo\xc5\xa1no ne krije doma\xc4\x8dih potreb. Najbolje uspevajo koruza, p\xc5\xa1enica, oves in ajda. Kmetom in delavcem, trgovcem in prevoznikom daje va\xc5\xbene dohodke lesna kup\xc4\x8dija in industrija; prodajo ostalih pridelkov podpira mo\xc4\x8dno razvit tujski promet. Manj\xc5\xa1i pomen imajo obrt (izdelki iz lesa), \xc4\x8debelarstvo, ribi\xc5\xa1tvo z banovinsko ribogojnico, obdobno rudarstvo (boksit v Rudnici), gostinstvo. _NEWLINE_Za njive so prikladne le ravne ploskve (najvi\xc5\xa1e le\xc5\xbee v \xc5\xa1iroki terasi 680 do 714 m). Gozd pokriva zlasti apni\xc5\xa1ka tla, obmo\xc4\x8dje laporastih skrilavcev pa izvrstna trava. Obi\xc4\x8dajnih travnikov je malo, ker je v dnu kotline zemlja pusta in v pobo\xc4\x8djih malo preperela; zato zavzemajo ve\xc4\x8dje povr\xc5\xa1ine rovti (enkratna ko\xc5\xa1nja, svisli in seniki) in planine, ki jih uporabljajo v ni\xc5\xbejih legah za pomladansko in jesensko, v najvi\xc5\xa1jih le za poletno pa\xc5\xa1o. Zemlja je v manj\xc5\xa1ih predelih last verskega sklada (prete\xc5\xbeno smrekovi gozdovi); drugod v zasebni in skupni (va\xc5\xa1ki in srenjski) posesti (planine). _NEWLINE_Izvoz in dovoz posredujejo tri \xc5\xbeelezni\xc5\xa1ke postaje; 6.3\xc2\xa0km dolgi bohinjski predor vodi proti Novi Gorici in Italiji. Avtomobilski in vozni promet se opira na banovinsko cesto proti Bledu (Boh. jezero \xe2\x80\x94 Boh. Bistrica \xe2\x80\x94 Bitnje \xe2\x80\x94 Zagorica), ki jo odcep ceste (Bitnje \xe2\x80\x94 Srednja vas \xe2\x80\x94 Boh. Jezero) dopolnjuje v kro\xc5\xbeno progo. _NEWLINE_Mirna in zdrava planinska pokrajina privablja s svojo nedose\xc5\xbeno lepoto goste (letovi\xc5\xa1\xc4\x8darje, turiste, izletnike in smu\xc4\x8darje) v vseh letnih \xc4\x8dasih. Glavni dotok gostov se obra\xc4\x8da k jezeru, ki ima krasno zati\xc5\xa1no lego v gorskem kotli\xc4\x8du, obraslim z gozdom. Ob\xc4\x8dini pripada najlep\xc5\xa1i in najdalj\xc5\xa1i ju\xc5\xbeni breg s kopali\xc5\xa1\xc4\x8di in gosti\xc5\xa1\xc4\x8di. Tudi tujsko prometne naprave varujejo njeno tihoto. Zaznamovana turisti\xc4\x8dne, izletne in sprehodne poti. Planinska zaveti\xc5\xa1\xc4\x8da so: Dom Zorka Jelin\xc4\x8di\xc4\x8da na \xc4\x8crni prsti, Dom na Komni, Kosijev dom na Vogarju in hotel na Voglu (Rjava skala), odli\xc4\x8dno razgledi\xc5\xa1\xc4\x8de nad Jezerom).\n_START_SECTION_\nPrebivalstvo\n_START_PARAGRAPH_\nOb popisu leta 2001 je bila sloven\xc5\xa1\xc4\x8dina materni jezik 4875 (93,3\xc2\xa0%) ob\xc4\x8danom, srbohrva\xc5\xa1\xc4\x8dina  94 (1,8\xc2\xa0%) osebam, bosan\xc5\xa1\xc4\x8dina pa 56 (1\xc2\xa0%) osebam. Neznano je za 95 (1,8\xc2\xa0%) oseb. 3472 ali 66,4\xc2\xa0% je rimokatoli\xc4\x8danov.'